Só lyk Tshwane se watersituasieUitsig oor Pretoria vanaf TUT se kampus in Pretoria-Wes. (Argieffoto) Die vraag na water oortref steeds die aanbod in Tshwane. Die Stad Tshwane het Sondag gesê hy is effe bekommerd oor die Garsfontein-reservoir. Die reservoir se watervlakke het tot 23% gedaal nadat dit oornag geen watertoevoer van Rand Water ontvang het nie. Soshanguve se reservoirs sukkel steeds (20%), Laudium se reservoir staan op 13% en Atteridgeville HL sŉ is weer leeg. Die Grootfontein-reservoir se watervlakke staan maar op 2,8%. Selby Bokaba, woordvoerder van die munisipaliteit, sê dit is egter vertroostend dat die Elardus Park-reservoir se watervlak op 53% staan. Die Mooikloof-reservoir se watervlakke het ook oornag effens verbeter – van 16% tot 21%. Die Bronberg-reservoir wat Lombardye, Shere AH, Silver Lakes en dele van Mamelodi-Oos van water voorsien, se watervlak het ook oornag verbeter en staan nou op 40%. “Inwoners het bevestig dat hulle vanoggend water ontvang,” sê Bokaba. Daar heers ook nie in dié stadium kommer oor die Parkmore HL- en LL-reservoir wat Menlyn, Lynnwood Manor, Garsfontein en Faerie Glen van water voorsien nie. Die reservoirs se watervlakke het teen vanoggend op onderskeidelik 65% en 94% gestaan. The Heights-reservoir in die weste van die stad is 96% vol. Die Tshwane-metro het Woensdag fase 2-waterbeperkings ingestel in ŉ poging om die kwynende voorraad te beskerm voordat dit heeltemal uitgeput is. Die metro het inwoners vroeër vandeesweek al gewaarsku dat waterbeperkings wink nadat waterverbruik beduidend toegeneem het – moontlik as gevolg van die skroeiende hitte wat die afgelope tyd in Gauteng ondervind word.